b'\n_START_ARTICLE_\nPoljska vrana\n_START_SECTION_\nOpis\n_START_PARAGRAPH_\nV dol\xc5\xbeino dose\xc5\xbee med 45 in 47\xc2\xa0cm. Noge so \xc4\x8drne, kljun pa siv s \xc4\x8drno konico. Je podobne velikosti kot \xc4\x8drna vrana, od katere se najla\xc5\xbeje lo\xc4\x8di po tem, da imajo odrasli okrog baze kljuna pred o\xc4\x8dmi pas gole ko\xc5\xbee sivkasto bele barve. Mladi\xc4\x8di nimajo te zna\xc4\x8dilnosti, zato so bolj podobni \xc4\x8drnim vranam, vendar je tudi te mo\xc5\xbeno lo\xc4\x8diti po kljunu, ki je tanj\xc5\xa1i in bolj koni\xc4\x8dast kot pri \xc4\x8drnih vranah._NEWLINE_Poljska vrana gnezdi v kolonijah v kro\xc5\xa1njah dreves v agrarni krajini, kjer ustvari veliko gnezdo, sestavljeno iz vejic, ki jih nalomi z dreves. Redko pobira odmrle veje s tal. V gnezdu je obi\xc4\x8dajno 3\xe2\x80\x935 jajc, ki jih samica izle\xc5\xbee februarja ali marca. Inkubacijska doba jajc je 16-18 dni. Mladi\xc4\x8di poletijo po 32 do 33 dneh._NEWLINE_Poljske vrane so inteligentne ptice. V ujetni\xc5\xa1tvu ptice pogosto uporabljajo predmete kot orodje za doseganje ciljev, pri \xc4\x8demer so sposobne predmete za dosego cilja celo prilagoditi.'